AI วิ่งฉิว 5% นิวไฮรอบ 6 ปี โบรกฯเชียร์ “ซื้อ” เป้าคอนเซนซัส 2.74 บ. ชี้กำไรปี 63 โตแกร่ง
AI วิ่งฉิว 5% นิวไฮรอบ 6 ปี โบรกฯเชียร์ "ซื้อ" เป้าคอนเซนซัส 2.74 บ. ชี้กำไรปี 63 โตแกร่ง
9 พ.ย. 2563

ผู้สื่อข่าวรายงานว่า ราคาหุ้น บริษัท เอเชียน อินซูเลเตอร์ จำกัด (มหาชน) หรือ AI ณ เวลา 10.48 น. อยู่ที่ระดับ 2.26 บวก 0.10 บาท หรือ 4.63% สูงสุดที่ระดับ 2.30 บาท ต่ำสุดที่ระดับ 2.22 บาท ด้วยมูลค่าการซื้อขาย 74.98 ล้านบาท โดยราคาหุ้นปรับตัวทำจุดสูงสุดอีกครั้งในรอบกว่า 6 ปี 3 เดือน นับตั้งแต่ราคาหุ้นปิดที่ระดับ 2.27 บาท เมื่อวันที่ 28 ก.ค.2557

ด้าน บล.คิงส์ฟอร์ด ระบุในบทวิเคราะห์ ว่าแนะนำซื้อ AI ราคาเป้าหมายค่าเฉลี่ย Consensus ที่ 2.74 บาท คาดแนวโน้มผลประกอบการในช่วงครึ่งปีหลังยังดีต่อเนื่อง จากธุรกิจลูกถ้วยไฟฟ้าที่ยังมี Backlog รอส่งมอบงาน ณ สิ้น ไตรมาส 3/63 อีกกว่า 500 ล้านบาท คาดว่าจะรับรู้ในไตรมาส 4/63 ที่ราว 350 ล้านบาท ปัจจุบันใช้กำลังการผลิตอยู่ที่ 95%
ขณะที่อัตรากำไรขั้นต้นยังอยู่ในระดับสูงเนื่องจากมีการปรับปรุงกระบวนการผลิต ในส่วนของธุรกิจไบโอดีเซลของบริษัทลูก AIE ได้ประโยชน์จากปริมาณและราคาขายในประเทศที่เพิ่มขึ้นจากการส่งเสริมของภาครัฐ โดยแนวโน้มช่วงไตรมาส 4 ผลการดำเนินงานจะเป็นจุด Peak ของปี